Протекција (комедија у пет чинова)/28
IX

ПРЕЂАШЊИ без АЋИМА и МИНИСТРА

МОМАК (Изишав у предсобље): Господин министар неможе више да прима.
ПРАКТИКАНТ: То је ужасно! Ја ћу сутра опет доћи! (Оде) 
САВА САВИЋ: Али, забога, и ја данас већ трећи дан долазим! МОМАК: Ја бих вас примио да сам министар, овако — извол’те сутра!
САВА САВИЋ: Уосталом, ова се ствар и не тиче лично њега, Госпођица Персида је извесно код куће?
МОМАК: Јесте!
САВА САВИЋ: И прима?
МОМАК: То не знам!
САВА САВИЋ (За се): Храбро, Саво Савићу! (Гласно) Молим вас, питајте је... реците јој, управо... Шта мислите, како би требали да јој рекнете?
МОМАК: Па рећи ћу јој: један господин желео би да говори с вама.
САВА САВИЋ: Не, то није довољно! Реците још и Сава Савић, Реците Сава Савић се нада да ћете бити тако добри, и тако даље. Разумете ли?
МОМАК: Па да, тако! (Полази)
САВА САВИЋ: Чекајте! Реците, ако не може госпођица данас да ме прими, ја ћу доћи сутра; ако не може сутра, ја ћу доћи прекосутра!
МОМАК: А ако не може прекосутра, ви ћете...
САВА САВИЋ: Тачно, врло добро. Дакле, јесте ли упамтили?
МОМАК: Та јесам, забога! И ја ћу је молити са моје стране да вас прими кад сте већ наумили сваки дан долазити. (Улази у кабинет).
САВА САВИЋ (Шета узбуђено и намешта леви брк): Ух, проклети овај леви брк?
МОМАК (Код левих врата): Госпођице Персида! Госпођице Персида!

Протекција (комедија у пет чинова)